
Előterjesztés
a Közgyűlés részére

Tisztelt Közgyűlés!
A Fővárosi Közgyűlés 2012. áprilisi 25-i ülésén a 666/2012.(IV.25.) Főv. Kgy. határozatában felhatalmazást adott a Főpolgármester Úrnak, hogy „a fővárosi fenntartású intézményhálózat működésének racionalizálása érdekében vizsgálja felül a nevelési-oktatási intézmények működését úgy, hogy a jogszabályok által előírt feladatellátás ne sérüljön”. A határozat végrehajtása érdekében megtett felülvizsgálat alapján jelen előterjesztésben a Mozgásjavító Általános Iskola, Szakközépiskola, Egységes Gyógypedagógiai Módszertani Intézmény és Diákotthon (Budapest XIV. ker., Mexikói út 59-60., a továbbiakban: Mozgásjavító) többcélú gyógypedagógiai nevelési-oktatási intézmény „Csillagház” tagozatának (továbbiakban: Csillagház) kiválására, és ezzel új, „Csillagház Általános Iskola” elnevezésű intézmény (önállóan működő költségvetési szerv) megalapítására teszek javaslatot.

1. Javaslat az intézmény átszervezésére
1.1. Az átszervezés indokai, a feladatellátás biztosítottsága
A Mozgásjavító a Fővárosi Önkormányzat által a mozgásszervi fogyatékos tanulók számára fenntartott intézmény. Feladata a speciális ellátást igénylő fogyatékos tanulók általános iskolai és a szakközépiskolai képzése. Az intézményben közel 200 tanköteles mozgásszervi fogyatékos tanuló nevelése, oktatása, mozgásfejlesztése, egészségügyi ellátása és gondozása, szakképzése, utazótanárok általi integrációjának támogatása történik. A Módszertani Központ a száz éves szakmai tapasztalatokat szakmai szolgáltató centrumként hasznosítja a többségi iskolákba integrált mozgásszervi fogyatékos tanulók fejlesztése során, ezzel segítséget nyújtva a tanároknak és szülőknek egyaránt.
A Mozgásjavító jelenleg két épületben lát el nevelés-oktatást a mozgásszervi fogyatékos tanulók két különböző célcsoportja számára:
· A Mexikói úti épületben (1145 Budapest, Mexikói út 60.) az ép értelmű tanulók nevelése, oktatása, mozgásfejlesztése, diákotthoni, egészségügyi ellátása és gondozása folyik az országos beiskolázású általános iskolában, szakközépiskolában. 
· A „Csillagházban” (1038 Budapest, Ráby Mátyás út 16.) enyhe, illetve középsúlyos értelmi, azaz halmozottan mozgásfogyatékos tanulókat fejlesztenek nappali bejáró rendszerben, budapesti beiskolázási körzetből. 
A két feladatellátás nem átjárható, minden tanuló esetében a Mozgásvizsgáló Országos Szakértői és Rehabilitációs Bizottság jelöli ki a számukra legmagasabb színvonalú, leghatékonyabb fejlesztést biztosító intézményt. A tanulók elhelyezése kizárólag a Bizottság szakértői véleménye alapján történhet.
Magyarországon a súlyosan mozgásszervi fogyatékosságot és társuló rendellenességeket is mutató tanulók fejlesztésének kezdeti lépései az 1970-es évek elejére tehetők. A halmozott mozgásszervi fogyatékosok fejlesztése tagozatként 1981 óta működik a Mozgásjavítóban. A „Csillagház” eredeti épületét, amelyben már nem tudták biztosítani a megnövekedett létszámú tanuló biztonságos ellátását, 1997-ben lebontották. Helyén egy teljes mértékben akadálymentes új épületben létrehozták a halmozott mozgásszervi fogyatékos tanulók iskoláját az ország legkorszerűbb gyógypedagógiai intézményeként, amelyben 1998 óta folyik a speciális nevelés-oktatás. Az iskola épületének funkcionális kialakítása, a mozgásfejlesztést segítő berendezések, eszközök, a rendelkezésre álló tárgyi és személyi feltételek teljes körűen megfelelnek a speciális ellátást igénylő tanulói szükségleteknek. A fogyatékos személyek jogairól és esélyegyenlőségük biztosításáról szóló 1998. évi XXVI. törvény 4.§ g) pontjában az épített környezet alakításáról és védelméről szóló 1997. évi LXXVIII. törvény 2. § 1 pontjára való hivatkozással meghatározott feltételeknek megfelelő a „Csillagház” akadálymentesítése. A tagozaton jelenleg az egyenlő esélyű hozzáférés biztosításával 59 (5-18 év közötti életkorú) halmozottan mozgásszervi fogyatékos tanuló nevelése, oktatása, fejlesztése folyik.
Különböző szakmai feladatot lát el a két, egymástól 25 km távolságban fekvő telephelyen található, eltérő beiskolázási körzetű iskola, illetve tagozat. Feladatellátásuk változatlanul hagyásával a tartalmilag és szerkezetileg sem azonos egységek különválása, önálló intézménykénti működése egyértelműbbé teheti a gyógypedagógiai ellátás rendszerében betöltött szerepeiket. A szétválás a koncentráltságot és átláthatóságot is hangsúlyozni tudja. Az átszervezést követően mindkét intézmény (önállóan működő költségvetési szerv)  pénzügyi-gazdálkodási tevékenységét továbbra is a Gyógypedagógiai Intézmények Gazdasági Szervezete látná el a köztük létrejött együttműködési megállapodás alapján. Az intézmények működtetése a fenntartó számára többletköltséget nem igényel.
A jelenleg telephelyként működő iskolaépület a feladatellátáshoz szükséges személyi és tárgyi feltételekkel rendelkezik, a 11/1994. (VI. 8.) MKM rendelet 7. számú mellékletében foglalt követelményeknek megfelel.
Fentiekben leírtakra tekintettel megállapítható, hogy a létrejövő intézmény a Kt. 38. § (1) bekezdésben foglalt követelményeknek (állandó saját székhely, állandó saját alkalmazotti létszám, továbbá a jogszabályban meghatározott eszközök, szabályzatok és a működéséhez szükséges pénzeszközök részére biztosítottak) és a Kt. 88. § (5) bekezdésében foglalt követelményeknek (a helyi önkormányzat új közoktatási intézményt akkor létesíthet, a meglévő intézmény feladatát akkor bővítheti, ha a működés megkezdéséhez, illetve az új feladatok ellátásához szükséges személyi és tárgyi feltételek, valamint a költségvetési fedezet rendelkezésre áll, illetve megteremthető) megfelel.

A közoktatásról szóló 1993. évi LXXIX. törvény (a továbbiakban: Kt.) 102. § (9) bekezdése értelmében a fenntartó tanítási évben (szorgalmi időben), továbbá – a július-augusztus hónapok kivételével – nevelési évben iskolát nem indíthat, továbbá iskolát, kollégiumot, óvodát nem szervezhet át […]. A Kt. 102. § (11) bekezdése alapján a fenntartó legkésőbb az intézkedés tervezett végrehajtása éve májusának utolsó munkanapjáig hozhat döntést a nevelési-oktatási intézmény […] átalakításával […] kapcsolatban.
1.2. Vélemények beszerzése
A Kt. 102. § (3) bekezdése alapján a fenntartó a közoktatási intézmény megszüntetésével, átszervezésével, feladatának megváltoztatásával, nevének megállapításával, vezetőjének megbízásával és megbízásának visszavonásával összefüggő döntése előtt beszerzi az intézmény alkalmazotti közösségének, az iskolaszéknek, az iskolai szülői szervezetnek (közösségnek), az iskolai diákönkormányzatnak, […], szakközépiskola és szakiskola esetén a fővárosi, megyei gazdasági kamara véleményét. Az e bekezdésben meghatározott vélemény kialakításához minden olyan információt hozzáférhetővé kell tenni a véleményezési joggal rendelkezők részére, amely a fenntartói döntés meghozatalához rendelkezésére áll. A vélemény kialakításához - az információk hozzáférhetővé tételének napjától számítva - legalább tizenöt napot kell biztosítani az érdekeltek részére.  A közalkalmazottak jogállásáról szóló 1992. évi XXXIII. törvény (a továbbiakban: Kjt.) 6. § (3) bekezdés b) pontja alapján az önkormányzat döntése előtt az érintett, megfelelő szintű szakszervezetekkel véleményezteti a közalkalmazottak nagyobb, illetve egyes ágazatokba tartozó csoportját érintő intézkedés tervezetét.
A Kt. 88. § (6) bekezdése alapján a helyi önkormányzat a közoktatási intézményét, illetve egyes szolgáltatás ellátását – részben vagy egészben – akkor szüntetheti meg, közoktatási intézményét akkor szervezheti át, ha az adott tevékenységről, szolgáltatásról továbbra is megfelelő színvonalon gondoskodik oly módon, hogy annak igénybevétele a gyermeknek, tanulónak, szülőnek nem jelent aránytalan terhet. […] A helyi önkormányzat közoktatási szakértő véleményét köteles beszerezni tervezett intézkedésének véleményezése céljából. A közoktatási szakértőnek abban a kérdésben kell állást foglalnia, hogy a javasolt megoldás biztosítja-e az adott tevékenység, szolgáltatás e bekezdésben meghatározottak szerint történő további ellátását.
Annak érdekében, hogy a döntés meghozatalára a jogszabály által előírt időpontig sor kerülhessen, a Főpolgármesteri Hivatal Oktatási, Gyermek- és Ifjúságvédelmi Főosztálya fentieknek megfelelően a véleményeztetési eljárást lefolytatta, a szükséges véleményeket beszerezte. Jelen előterjesztés 1/a-1/h számú mellékleteként csatolom az átszervezéssel kapcsolatban beérkezett véleményeket.

1.3. Alapító okiratok módosítása, kiadása
Az átszervezés végrehajtása érdekében a Mozgásjavító alapító okiratának módosítása és a Csillagház Általános Iskola mint létrejövő új intézménynek az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 5. § (1)-(2) és a Kt. 37. § (5) bekezdésében foglaltak alapján készült alapító okiratának kiadása szükséges. 

2. Javaslat a kapcsolódó döntések meghozatalára
2.1. Gyógypedagógiai Intézmények Gazdasági Szervezetére vonatkozó dokumentumok (alapító okirat és együttműködési megállapodás) módosítása
Tekintettel arra, hogy a létrejövő intézmény pénzügyi-gazdálkodási feladatait szintén a Gyógypedagógiai Intézmények Gazdasági Szervezete látja majd el, amelynek alapító okirata tartalmazza a hozzárendelt önállóan működő intézmények felsorolását, szükséges annak alapító okiratát, valamint az intézmények és a Gazdasági Szervezet között 2011. október 10. napján létrejött együttműködési megállapodást módosítani. Az Ávr. 10. § (5) bekezdése alapján az azonos irányító szerv irányítása alá tartozó költségvetési szervek esetén a munkamegosztási megállapodást az irányító szerv hagyja jóvá.
Tekintettel arra, hogy az ágazaton belül működő Gazdasági Szervezetek alapító okiratainak módosítására egyéb okokból is szükség lesz, javaslom a Gyógypedagógiai Intézmények Gazdasági Szervezete alapító okiratának a jelen előterjesztés alapján meghozott döntésnek megfelelő módosítását a többi alapító okirat módosítással egyidejűleg a Közgyűlés 2012. júniusi ülésére benyújtani.
2.2. A létrejövő intézmény vezetése
A Kjt. 23. § (1) bekezdésének értelmében magasabb vezetői feladat ellátása magasabb vezető beosztásra történő megbízással történik. A közalkalmazottakról szóló 1992. évi XXXIII. törvény végrehajtásáról a közoktatási intézményekben szóló 138/1992. (X.8.) Korm. rendelet (a továbbiakban: Vhr.) 5.§ (1) bekezdése alapján a közoktatási intézményekben a fenntartó magasabb vezetői megbízást ad az intézményvezetői feladatok ellátására.
Hivatkozással a Kjt. 23. § (1) bekezdésére, a létrehozandó intézmény intézményvezetői megbízásra pályázatot javasolok kiírni a Kjt. 20/B. § (1)-(3) bekezdéseiben, a 20/A. § (1) és (3)-(8) bekezdéseiben foglaltaknak megfelelő tartalommal.
A pályázati felhívás általános szövegét és a meghirdetett intézményre vonatkozó képesítési és egyéb feltételeket a Kt. 18.§-ában és a Vhr. 5.§ (1)-(8) bekezdéseiben foglaltaknak megfelelően jelen előterjesztés 4. számú melléklete tartalmazza.
A pályázati felhívást a Kjt. 20/A. § (4) bekezdése értelmében a Kormányzati Személyügyi Szolgáltató és Közigazgatási Képzési Központ (335/2010. (XII.27.) Korm.rendelet 24. § alapján 2011. jan. 1-jétől Nemzeti Közigazgatási Intézet) internetes oldalán és a fenntartó székhelyén a helyben szokásos módon (www.budapest.hu, ügyfélszolgálaton való kifüggesztés). A Vhr. 5. § (4) bekezdése alapján az intézményvezetői magasabb vezetői megbízásra irányuló pályázati felhívást – a Kjt. 20/A. §-ának (4) bekezdésében meghatározottakon túl – az Oktatási és Kulturális Közlönyben is közzé kell tenni.
A Vhr. 5. § (17) bekezdése új közoktatási intézmény kialakítása esetére lehetőséget biztosít a szervezési feladatok ellátására  vezetői beosztás ellátására szóló helyettesi megbízás adására, nyilvános pályázat kiírása nélkül. A szervezési feladatok ellátására javaslom az intézmény megalapításának időpontjától, azaz 2012. július 1. napjától kezdődően a Mozgásjavítóból kiváló tagozat jelenlegi igazgatóhelyettesének, Esztergomi Annának a Vhr. 5. § (17) bekezdése szerinti vezetői beosztás ellátására szóló helyettesi megbízást adni,  a megbízás időtartamára vonatkozó rendelkezések figyelembe vételével. Az 5. § (17) bekezdése alapján a vezetői megbízás legfeljebb egy évre szólhat. Az 5. § (14) bekezdése alapján a ha a nevelési-oktatási intézményben az intézményvezetői megbízás utolsó napja nem a július 1-jétől augusztus 15-ig terjedő időszakra esne, a megbízás lejártának időpontját akkor is erre az időszakra kell adni […]. Az 5. § (18) bekezdése értelmében a vezetői megbízást a fővárosi közgyűlés adja.
Illetményét a Kjt. 61.§, 64.§, 66.§ és 70.§-ában foglaltak szerint a „I” fizetési osztály, 14-es fizetési fokozata alapján, figyelemmel a Vhr. 14/C.§-a alapján az alábbiak szerint javaslom megállapítani: 

            Kjt. szerinti garantált illetmény:                                               262.345,- Ft
            Többletképesítésekhez kapcsolódó %-os illetmény 10%               26.234,- Ft
            (hibásbeszédű, ért.fogy.okt., közoktatás vezető) 
            Garantált illetmény összesen:                                                  288.579,- Ft
            Összesen kerekítve:                                                                   288.600,- Ft
            Illetmény összesen:                                                                   288.600,- Ft
            Garantált összegen felüli – munkáltatói döntésen alapuló – 
            illetményrész a Kjt. 66.§ (7) bekezdése alapján                           100.000,- Ft
            Illetménypótlékok:
            Magasabb vezetői pótlék a Kjt. 70.§ (2) a) pontja alapján
            (a pótlékalap 300%-a)                                                                     60.000,- Ft
Különlegesen nehéz körülmények között végzett munka 
utáni pótlék a 138/1992.Korm.rend.15.§ (6) bek. c) pontja 
alapján 70%                                                                                    14.000,- Ft
            Felzárkóztatási pótlék a 138/1992.Korm.rend.15.§ 
            (6) bek. a) pontja alapján 15%                                                          3.000,- Ft
            Gyógypedagógiai pótlék a 138/1992.Korm.rend.15.§ 
            (2) bek. d) pontja alapján 38%                                                          7.600,- Ft
            Mindösszesen:                                                                           473.200,- Ft
Esztergomi Anna nyilatkozott arról, hogy az előterjesztés nyilvános ülésen való tárgyalásához hozzájárul (5. sz. melléklet).
2.3. Személyi és pénzügyi feltételek, intézményi szabályzatok
Annak érdekében, hogy a Fővárosi Önkormányzat a Kt. 38.§ (5) bekezdésében foglaltaknak eleget tegyen, szükséges az érintett intézményeknek a  szakmai létszámkeretét, valamint költségvetési előirányzatait 2012. július 1-től tartós jelleggel az alábbiak szerint módosítani:
„370317 Mozgásjavító Általános Iskola, Szakiskola, Egységes Gyógypedagógiai Intézmény és Diákotthon”cím támogatási és kiadási előirányzatát lecsökkenti
Összes kiadás: 						-61 626 e Ft (5 hóra)
Ebből személyi juttatás:					-48 577 e Ft
Munkaadókat terhelő jár. és szoc. hozzájárulási adó:	-13 049 e Ft
Létszámkeret változás                                                            -51 fő
egyidejűleg azonos összeggel megemeli a létrehozandó új 
„370323 Csillagház Általános Iskola” cím támogatási és kiadási előirányzatát 
61 626.e Ft-tal, valamint létszámkeretét 51 fővel
Összes kiadás: 						+61 626 e Ft (5 hóra)
Ebből személyi juttatás:					+48 577 e Ft
Munkaadókat terhelő jár. és szoc. hozzájárulási adó:	+13 049 e Ft
Létszámkeret változás                                                            +51 fő
A tervezett átszervezés létszámcsökkentéssel nem jár.
A létrejövő intézmény esetében a szükséges szabályzatoknak (szervezeti és működési szabályzat, minőségirányítási program, nevelési, illetve pedagógiai program, házirend) elkészítésére és a Kt. 102. § (2) bekezdés f) pontja szerinti közgyűlési jóváhagyása érdekében előterjesztés benyújtására az intézmény megalapítását követően kerül sor. A Mozgásjavító esetében a megfelelően módosított intézményi dokumentumok közgyűlési jóváhagyása érdekében szükséges előterjesztés a Közgyűlés június havi rendes ülésére kerül benyújtásra.

Kérem a T. Közgyűlést, hogy az előterjesztés megtárgyalni, és az alábbi határozati javaslatokat elfogadni szíveskedjen.

Határozati javaslat
A Fővárosi Közgyűlés úgy dönt, hogy:

módosítja a Mozgásjavító Általános Iskola, Szakközépiskola, Egységes Gyógypedagógiai Módszertani Intézmény és Diákotthon (Budapest XIV. ker., Mexikói út 59-60.) alapító okiratát a 2/b. sz. melléklet szerinti tartalommal.
határidő:	azonnal
felelős: 	Tarlós István főpolgármester

új önállóan működő költségvetési szervet alapít, melynek neve: Csillagház Általános Iskola, címe: 1038 Budapest, Ráby Mátyás út 16.
határidő:	azonnal
felelős: Tarlós István főpolgármester

felkéri a főpolgármestert a Mozgásjavító Általános Iskola, Szakközépiskola, Egységes Gyógypedagógiai Módszertani Intézmény és Diákotthon (Budapest XIV. ker., Mexikói út 59-60.) 2/b. sz. melléklet szerinti alapító okirat módosítása aláírására, valamint a 2/c. mellékletben foglalt egységes szerkezetbe foglalt alapító okirata aláírására és kiadására, továbbá a Csillagház Általános Iskola (1038 Budapest, Ráby Mátyás út 16.) 3. sz. mellékletekben foglalt alapító okirata aláírására és kiadására, valamint a Csillagház Általános Iskola törzskönyvi nyilvántartásba történő bejegyzése iránti intézkedésre.
határidő:	2012. 06. 30.
felelős: 	Tarlós István főpolgármester

felkéri a főpolgármestert, hogy a Gyógypedagógiai Intézmények Gazdasági Szervezete alapító okiratának a Csillagház Általános Iskola alapításának következtében szükségessé váló módosításához szükséges előterjesztést, továbbá a Gazdasági Szervezet és a fővárosi fenntartású gyógypedagógiai intézmények között kötött együttműködési megállapodás módosítását jóváhagyásra terjessze a Közgyűlés elé.
határidő:	az alapító okirat  módosítására a Fővárosi Közgyűlés 2012. júniusi rendes ülése, az együttműködési megállapodás módosítására a Fővárosi Közgyűlés 2012. szeptemberi rendes ülése
felelős: 	Tarlós István főpolgármester

A munkáltatói jogkörében eljárva a közalkalmazottak jogállásáról szóló 1992. évi XXXIII. törvény (a továbbiakban: Kjt.) 20/B.§ (1), 20/A. § (1) és (3)-(8) bekezdései alapján – figyelemmel a közalkalmazottakról szóló 1992. évi XXXIII. törvény közoktatási intézményekben való végrehajtásáról szóló 138/1992. (X. 8.) Korm. rendelet 5.§ (5) bekezdésében foglaltakra – pályázatot ír ki a Fővárosi Önkormányzat fenntartásában működő Csillagház Általános Iskola (1038 Bp, Ráby Mátyás út 16.) magasabb vezetői (intézményvezetői) feladatainak ellátására a 4. sz. melléklet szerinti tartalommal.
határidő: 2012. 06. 30.
felelős: Tarlós István főpolgármester

felkéri a főpolgármestert, hogy gondoskodjon a 4. sz. melléklet szerinti pályázati felhívás közzétételéről a Nemzeti Közigazgatási Intézet internetes oldalán, a Budapest.hu portálon valamint az Oktatási és Kulturális Közlönyben, a pályázatok beadási határidejének egyértelmű feltüntetésével együtt.
határidő: 2012. 06. 30.
felelős: Tarlós István főpolgármester

a közalkalmazottakról szóló 1992. évi XXXIII. törvény közoktatási intézményekben való végrehajtásáról szóló 138/1992. (X. 8.) Korm. rendelet 5. § (17) bekezdése alapján 2012. július 1. napjától a pályázati eljárás eredményes lezárultáig és az alapján igazgató kinevezéséig, de legfeljebb 2013. július 1. napjáig tartó határozott időre vezetői beosztás ellátására szóló helyettesi megbízást ad Esztergomi Anna részére, és illetményét az előterjesztésben foglalt részletezés szerint 473.200,- Ft-ban állapítja meg.
határidő: 2012. 07.01.
felelős: Tarlós István főpolgármester

2012. július 1-i hatállyal tartós jelleggel csökkenti a
„370317 Mozgásjavító Általános Iskola, Szakiskola, Egységes Gyógypedagógiai Intézmény és Diákotthon” cím támogatási és kiadási előirányzatát 61 626.e Ft-tal, valamint létszámkeretét 51 fővel
Összes kiadás: 						-61 626 e Ft (5 hóra)
Ebből személyi juttatás:					-48 577 e Ft
Munkaadókat terhelő jár. és szoc. hozzájárulási adó:	-13 049 e Ft

Létszámkeret változás                                                            -51 fő
egyidejűleg azonos összeggel megemeli a létrehozandó új 
„370323 Csillagház Általános Iskola” cím támogatási és kiadási előirányzatát 61 626.e Ft-tal, valamint létszámkeretét 51 fővel
Összes kiadás: 						+61 626 e Ft (5 hóra)
Ebből személyi juttatás:					+48 577 e Ft
Munkaadókat terhelő jár. és szoc. hozzájárulási adó:	+13 049 e Ft
Létszámkeret változás                                                            +51 fő

felkéri a főpolgármestert, hogy az előterjesztéshez kapcsolódó rendeletmódosítást terjessze a Fővárosi Közgyűlés 2012. júniusi költségvetési rendeletmódosító ülése elé.
határidő: Fővárosi Közgyűlés 2012. júniusi rendes ülése
felelős: Tarlós István főpolgármester

Határozathozatal módja:
Az 1-2., valamint a 7-8. határozati javaslatok elfogadása minősített szótöbbséget, a 3-6. és a 9. határozati javaslatok elfogadása egyszerű szótöbbséget igényel.

Budapest, 2012. május „   ”
	Csomós Miklós
főpolgármester-helyettes

	Láttam:

	Sárádi Kálmánné dr.
főjegyző




mellékletek:
előzetesen beszerzett vélemények (1/a-1/h)
Mozgásjavító Általános Iskola, Szakközépiskola, EGYMI és Diákotthon hatályos alapító okirata, alapító okirat módosítás, egységes szerkezetbe foglalt alapító okirat (2/a-2/c)
Csillagház Általános Iskola alapító okirata
igazgatói pályázati felhívás
Esztergomi Anna nyilatkozata
1052 Budapest, Városház utca 9-11. | levélcím: 1840 Budapest | telefon:+ 36 1 327-1946 | fax: + 36 1 327-1942             e-mail: csomos.miklos@budapest.hu

